《分得黄金台送屠田叔转运使赴京》
明代·徐熥

燕山日落悲风起，百尺高台留故址。满地狐踪丘陇间，千金马骨荆榛里。

至今行客说燕昭，爱士高风久寂寥。侵阶碧草空留色，翳土黄金已尽销。

我家定鼎都燕蓟，正是黄金台上地。万里星槎上汉来，诸侯露冕朝天至。

台前贤士集如云，拄笏弹冠谒圣君。阳气自生吹黍谷，英雄岂说乐将军。

屠君拥传辞闽海，自有高才轻郭隗。休叹盐车上太行，何须吊古登寒垒。

至尊侧席正求才，太室明堂日日开。白璧虞卿先拜赐，黄金宁用筑空台。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。